એવું કહેવાય છે કે દુનિયાનો કોઈ પણ માણસ ધારે તો એકાદિ શ્રેષ્ઠ સાહિત્યિક કૃતિ આપી શકે, કેમ કે દરેક માણસ જિંદગી જીવતો હોય છે અને બીજાની સમક્ષ અભિવ્યક્ત કરી શકે એટલા અનુભવોનું ભાથું દરેકની પાસે હોય છે. દરેકની પોતાની અલગ પ્રકારની સંવેદનશીલતા હોય છે. પોતીકું ભાવવિશ્વ હોય છે. એટલે એક રીતે જોઈએ તો તમામ વ્યક્તિ પોતપોતાની રીતે મૌલિક છે. એનું અનુભવજગત અલગ પ્રકારનું છે. એ અર્થમાં માણસ ચાહે તો શ્રેષ્ઠ સર્જન આપી શકે પરંતુ માત્ર અનુભવ હોવાથી લેખક થઈ શકાય?